Aaron Sorkin

Aaron Sorkin (født 1961) er en amerikansk manusforfatter og produsent, innen både film og TV. Han har blant annet skapt TV-serien Presidenten (1999–2006).

 Oppvekst og utdannelse 
Sorkin ble født den 9. juni 1961 i New York. Han gikk ut med Bachelor of Fine Arts i teater fra Syracuse University.

 Fra teater til film 
Etter en kort karriere som skuespiller ble han snart kjent som lovende dramatiker i New Yorks teaterverden. Sorkins Broadway-skuespill Et spørsmål om ære fra 1989 ble til film (Et spørsmål om ære, 1992), som fikk rosende omtalte fra kritikere, og gav karrieren i Hollywood en rakettstart.

 Film- og TV-karriere 
Etter filmen Den amerikanske presidenten (med Michael Douglas som den amerikanske presidenten) satt Sorkin igjen med store mengder ferdigskrevet, men ubenyttet dialog. Sorkin utviklet materialet til TV-serien Presidenten; den første sesongen av denne nye serien ble belønnet med 13 Emmy-priser. Hver av de fire første sesongene ble tildelt en Emmy for beste dramaserie. Sorkin skrev selv de fleste avsnittene disse fire sesongene, men forlot serien i 2003.

Før Presidenten skapte Sorkin også den kritikerroste, men kortlivede serien Sports Night.

Sorkin er unik i TV-bransjen i og med at han skriver nesten samtlige avsnittsmanus selv. Dette gir seriene en viss kontinuitet og en felles stil. Han er også kjent for å levere manusene sent, noe som tvinger filmteamet til å arbeide overtid.

15. april 2001 ble Sorkin tatt i en tollkontroll ved Burbanks flyplass med blant annet marihuana og kokain i håndbagasjen. Han ble senere beordret til å fullføre et avvenningsprogram.

Under den fjerde sesongen av Presidenten fikk han som mange betraktet som seriens hovedperson, spilt av Rob Lowe, stadig mindre plass, og Lowe forlot snart serien. Da sesongen var slutt, sluttet også to av seriens produsenter, Sorkin og Thomas Schlamme.

Høsten 2006 begynte Sorkins og Schlammes nye TV-serie Studio 60 on the Sunset Strip å bli sendt på NBC, som også sendte Presidenten. Mange av skuespillerne hadde vært med i Sorkins tidligere serier, blant andre Matthew L. Perry, Bradley Withford og Amanda Peet. Pilotavsnittet fikk gjennomgående gode kritikker. Seersuksessen uteble imidlertid, og det gikk rykter om at serien skulle legges ned. NBC bestemte seg imidlertid for å kjøpe en hel sesong, siden serien hadde godt gjennomslag blant høyt utdannede seere, som ble oppfattes som en viktig målgruppe.

Sorkin mottok Oscar for beste filmatisering for manuset til The Social Network (2010), basert på boken The Accidental Billionaires av Ben Mezrich.

 Verk 
 Fjernsyn 
 1998–2000: Sports Night (TV-serie) – skaper, manusforfatter, produsent
 1999–2003: Presidenten (TV-serie) – skaper, manusforfatter, produsent; han forlot produksjonen i 2003, men serien fortsatte frem til 2006
 2006–2007: Studio 60 on the Sunset Strip (TV-serie), skaper, manusforfatter, produsent
 2012–2014: The Newsroom (TV-serie) – skaper, manusforfatter, produsent

 Filmer 
 1992: Et spørsmål om ære – manus
 1993: Malice – manus, idé
 1995: Den amerikanske presidenten – manus
 1996: The Rock – manus
 1998: Bulworth – manus
 2007: Charlie Wilson's War – manus
 2010: The Social Network – manus
 2011: Moneyball – manus
 2015: Steve Jobs – manus
 2017: Molly's Game – manus og regi
 2020: The Trial of the Chicago 7 – manus og regi
 2021: Being the Ricardos – manus og regi

 Teaterstykker 
 A Few Good Men (1989, forfatter)
 Hidden in this Picture (enakter) (1990, forfatter)

 Referanser 

 Eksterne lenker 



Kategori:Manusforfattere fra USA
Kategori:Oscar-vinnere (filmatisering)
Kategori:BAFTA-vinnere
Kategori:Emmy-vinnere
Kategori:Personer fra New York City
Kategori:Personer fra Scarsdale i New York